
‘Bajo el mismo cielo’

El Centre del Carme presenta el nou treball de La Dame Blanche aquest divendres en concert
· La cantant cubana, establida a París, presenta el seu tercer treball d’estudi, ‘Bajo el mismo cielo’

· Enmig de la seua intensa gira internacional, La Dame Blanche visita el Centre del Carme Cultura Contemporània i ofereix un concert gratuït 

València (05.07.2018). El Centre del Carme Cultura Contemporània acull aquest divendres el concert de La Dame Blanche, una proposta que té la col·laboració del Consorci de Museus de la Comunitat Valenciana i de l’Institut Francés de València i amb la qual la cantant cubana presenta el seu últim treball, ‘Bajo el mismo cielo’.

La Dame Blanche és una artista que està revolucionant l’escena musical cubana, un projecte de la cantant, flautista i percussionista cubana Yaite Ramos, qui és hereua de les oratòries de la rumba afrocubana gràcies a la influència musical de son pare, Jesús “Aguaje” Ramos (trombonista i director artístic de l’orquestra Buena Vista Social Club).

Les vagues d’amor la condueixen a París, la ciutat de les llums i de tots els sons, on participa en diversos projectes musicals que la porten a explorar una infinitat de ritmes i melodies. Aquestes experiències, afegides a la seua emancipació de l’herència familiar, donen peu al fet que Yaite desenvolupe el seu propi idioma, el de La Dame Blanche, per a convertir-se en tot un èxit en els escenaris de la música de fusió contemporània a escala internacional.

‘Bajo el mismo cielo’ és el tercer àlbum d’estudi de La Dame Blanche, el qual té un alt contingut social que aborda relats culturals urbans acompanyats per una mescla explosiva de ‘hip hop’, cúmbia, ‘dancehall’, ‘reggae’ i sons llatinoamericans, que ofereix un so potent i convincent que evoca els esperits de la santeria. Produït per Babylotion (Marc Damblé) i amb col·laboracions dels mexicans Celso Piña i Serko Fu, el raper brasiler Rincon Sapiência, Manteiga (del grup sud-africà Batuk), Sergio Aguilera, i Nelson Palacios.

El concert tindrà lloc el 6 de juliol, a les 21 hores, en un enclavament privilegiat, el claustre gòtic del Centre del Carme, amb entrada gratuïta.

